***1.*** ***Кратка обобщена информация за осъществената контролна дейност за месец май 2017 г. и резултати от извършената контролна дейност.***

За месец май 2017 г. служителите от „Контрол и охрана“ в дирекциите на националните паркове са извършили 210 броя проверки на 127 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 2588 броя. Съставени са 5 акта за установяване на административни нарушения и са дадени 6 броя предписания. Издадени са 14 броя наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

През месец май 2017 г. са извършени контролни дейности по недопускане на бракониерство на територията на парка и прилежащите територии, като служителите паркова охрана извършваха проверки по различно време на денонощието (в ранните и късните часове), с цел да се предотврати бракониерството в защитената територия.

Извършени са проверки относно недопускане на незаконен добив на дървесина на територията на парка и прилежащите територии. Служителите паркова охрана извършваха проверки по различно време на денонощието (в ранните и късните часове), с цел предотвратяване на незаконни дейности – сеч на дървета, които са ежедневие в съседните територии на парка. Установено е 1 брой нарушение от неизвестен извършител, като своевременно е стартирано административнонаказателно производство.

Извършени са проверки с оглед недопускане на незаконна паша на територията на резерват „Тисата“. Контролни дейности и проверки относно състоянието на парковите архитектурни елементи.

Обект на проверки през отчетния период са заложените 2 броя площадки ловни дървета, за борба и превенция срещу нападение от корояд.

Извършвани са проверки относно дадените указания с писмо с изх.№ 05-08-892/29.03.2017 г. на МОСВ за случаи с отравяне на защитени видове животни. Предприети са действия по изпълнение на Заповед № РД-09-98/26.02.2016 г. на министъра на земеделието, храните и горите, с която се забранява риболова във всички реки на територията на НП „Пирин“. Служителите паркова охрана извършваха проверки относно недопускането на риболов в тези участъци и запознаваха превантивно риболовците от прилежащите общини на парка с действащата забрана.

Осъществен е контрол над собственици и ползватели, относно спазването на режимите и нормите въведени с ПУ на НП „Пирин“, чрез съставяне на констативни протоколи. Извършени са проверки, относно спазването на дадените условия в становища от Директора на парка и решения на МОСВ.

**2.2. НП „Рила“**

По заповед на директора на Дирекция „Национален парк Рила“ през месец май се извърши оценка санитарното състояние на горите и инвентаризация на сухата и паднала маса на територията на целия парк, получена вследствие на абиотични и биотични фактори.

През отчетния период са извършени дейности по недопускане на бракониерство на територията на парка и прилежащите територии. Проверките са извършвани по различно време на денонощието (в ранните и късните часове), с цел да се предотврати бракониерството в защитената територия.

Акцент е поставен и върху проверките на реките, езерата, хижите и заслоните, както и състоянието на туристическите пътеки и маршрути, след приключване на зимния сезон. Служителите „Паркова охрана и контрол“ осъществяваха текущ и последващ контрол по издадените разрешителни и съгласувателни документи. Проверки са правени на пасища и състоянието на пътищата на територията на целия парк.

В резултат на зачестилите случаи на нарушения, свързани със събирането на исландски лишей - защитен вид, беше засилено вниманието на парковата охрана в резултат, на което при организирана акция, бяха намерени големи количества исландски лишей /27 бр. чували/, събран на купчини. Предприети бяха действия по откриване на нарушителя. Към днешна дата нарушителят е известен, предстои съставяне на АУАН и налагане на административно наказание.

Извършени са проверки по границите на НП „Рила“ и резерватите съвместно с ДГС и ДЛС, Общински горски стопанства.

**2.3. НП „Централен Балкан“ (НПЦБ)**

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през май 2017 г. бяха превантивния и текущ контрол по отношение паша на домашни животни, офроуд, иманярство, опазване на фауната и горските територии, както и контрол на състоянието на парковата инфраструктура. Важен приоритет продължиха да бъдат посетителите в парка и тяхното безопасно пребиваване на територията на НПЦБ. През месеца бяха планирани и извършени проверки и дежурства предимно в районите със засилен антропогенен натиск, свързан с подобрената проходимост във високата част на парка. Продължиха действията за борба с дърводобивно бракониерство и санкциониране собствениците на незаконно пашуващи стада коне в парка. Практиката за планиране и провеждане на сутрешни и вечерни дежурства продължи, като в резултат на тези мерки през месец май няма констатирани значителни загуби в следствие на ловно бракониерство. По отношение опазването на горските територии от посегателства, беше планирана и реализирана контролна и охранителна дейност предимно в достъпните горски територии на парка.

През отчетния период бяха планирани и проведени проверки за наличие на незаконно пашуващи домашни животни в територията на парка, като усилията отново бяха насочени към свободно и безнадзорно скитащите стада коне. При проверките се установи наличие на стада в района на Беклемето в ПУ Клисура и ПУ Карлово, като отново бяха открити немаркирани животни. Особено проблемен се оказа районът на прохода Беклемето, където неколкократно на пътното платно по пътя от Републиканската пътна мрежа №35 Троян – Кърнаре беше констатирано наличие на безконтролно придвижващи се коне и крави. В резултат на положените усилия от страна на парковата охрана, беше идентифициран собственика на тези животни и след сигнал до РУП Карлово, същият е санкциониран от КАТ по Закона за пътищата.

Проверки са планирани и реализирани в „критичните“ (сутрешни и вечерни) часови пояси на денонощието, в „горещи“ точки на парковата територия, като приоритетни за контрол отново бяха:

* райони с висок риск за ловно бракониерство (зони във високите безлесни територии с концентрация на стада диви животни);
* маршрути за офроуд по пътищата и пътеките в НП.
* райони около обекти в парка (предимно хижи и заслони използвани за подслон на нарушители);
* зони в горски територии по границата на парка и около обекти разположени в парка – традиционно обект на дърводобивни посегателства;
* териториите на деветте резервата в НПЦБ, както и на двата резервата извън парка, управлявани от ДНПЦБ – Поддържан резерват „Чамджа“ и Резерват „Еленова гора“.
* пътищата в безлесната територия на парка, по които става придвижване към обекти за иманярство и ловно бракониерство;
* туристически пътеки и туристическата инфраструктура на парка, с цел установяване тяхното експлоатационно състояние относно безопасното им използване от посетителите.

Осъществяван е превантивен, текущ и последващ контрол на собственици, ползватели и посетителите по отношение спазването на режимите и нормите в защитената територия.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.